Nõukogu määrus (EMÜ) nr 1992/80,

22. juuli 1980,

millega muudetakse määrust (EMÜ) nr 357/79 viinamarjakasvatusalade statistiliste vaatluste kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse assamblee arvamust [2]

ning arvestades, et:

määruse (EMÜ) nr 357/79 [3] artikli 1 lõikes 1 on sätestatud, et asjaomased liikmesriigid viivad läbi viinamarjakasvatusalade põhivaatlusi iga 10 aasta järel ja vahevaatlusi igal aastal; ettenägematute raskuste tõttu ei ole võimalik lõpetada esimest viinamarjakasvatusalade põhivaatlust Itaalias ettenähtud perioodil; seepärast on soovitatav lubada kõnealusel liikmesriigil lükata ühe aasta võrra edasi nimetatud vaatluse lõpuleviimise ja tulemuste komisjonile edastamise tähtpäeva;

määruse (EMÜ) nr 357/79 artikli 5 lõikes 2 sätestatakse, et veiniviinamarjasortide all olevate viinamarjakasvatusalade vahevaatluste jooksul peavad asjaomased liikmesriigid koguma istutus- või taasistutusalade kohta üksnes üldiseid andmeid; nõukogu on seejärel vastu võtnud taasistutamise õigust käsitlevad sätted, mille tõttu on vaja registreerida eraldi muutused esmakordse istutamise ja taasistutamise puhul,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 357/79 muudetakse järgmiselt.

1. Artikli 1 lõikele 1 lisatakse järgmine lõik:

"Itaalias võib esimese põhivaatluse lõpetada 31. oktoobriks 1981 ning see käsitleb olukorda pärast 1980/81. veiniaastal toimunud väljajuurimist ja istutamist. Esimene vahevaatlus kõnealuses liikmesriigis tehakse 1983. aastal ja see käsitleb 1981/82. ja 1982/83. veiniaastal toimunud muutusi."

2. Artikli 1 lõige 2 asendatakse järgmisega:

"2. Veiniaasta on veinituru ühist korraldust käsitleva nõukogu 5. veebruari 1979. aasta määruse (EMÜ) nr 337/79 [1] EÜT L 54, 5.3.1979, lk 1. (viimati muudetud määrusega (EMÜ) nr 1990/80 [2] EÜT L 195, 29.7.1980, lk 6.) artikli 5 lõike 4 alusel kindlaks määratud aasta."

3. Artikli 5 lõike 2 teine taane asendatakse järgmisega:

"— on taasistutatud määruse (EMÜ) nr 337/79 IVa lisa punkti d tähenduses ja eraldi alad, kuhu viinamarjad on esmakordselt istutatud nimetatud määruse IVa lisa punkti e tähenduses,".

4. Artikli 5 lõike 4 lõppu lisatakse järgmine tekst:

"Itaalia võib nimetatud üksikasjaliku kirjelduse esitada siiski enne 30. juunit 1982."

5. Artikli 6 lõige 1 asendatakse järgmisega:

"1. Asjaomased liikmesriigid esitavad komisjonile iga veiniaasta kohta alates 1979/80. ja Itaalia puhul alates 1981/82. veiniaastast lõikes 2 nimetatud saagikusklassidesse jaotatuina veiniviinamarjasortide kasvatusaladelt saadud keskmised hektarisaagid, esitades need viinamarjavirde või veinina, kasutades ühikuna hektoliitrit hektari kohta, või toodetud viinamarjadena, kasutades ühikuna detsitonni hektari kohta."

6. Artikli 6 lõige 5 asendatakse järgmisega:

"5. Asjaomased liikmesriigid edastavad komisjonile iga veiniaasta kohta geograafiliste üksuste lõikes jaotatuina selliste värskete viinamarjade, viinamarjavirrete või veinide keskmise naturaalse alkoholisisalduse prognoosid väljendatuna mahuprotsentides või Oechsle kraadides, mida toodetakse alates 1979/80. ja Itaalia puhul alates 1981/82. veiniaastast selliste veiniviinamarjasortide kasvatusaladel, mida kasutatakse tavapäraselt selleks, et toota:

- mpv-kvaliteetveine,

- muid veine:

- sealhulgas veinid, mida tuleb kasutada teatavate veinist saadavate, kontrollitud päritolunimetusega piiritusjookide valmistamiseks."

7. Artikli 6 lõige 6 asendatakse järgmisega:

"6. Lõigetes 1–5 osutatud iga-aastased andmed edastatakse enne igale veiniaastale järgneva aasta 1. aprilli. Lõikes 2 osutatud saagikusklasse käsitlevad andmed esitatakse artikli 4 lõikes 1 sätestatud tähtaja jooksul. Lõikes 3 osutatud muutusi keskmistes hektarisaakides käsitlevad prognoosid esitatakse:

- esimest korda enne 1. oktoobrit 1981, Itaalia puhul enne 1. oktoobrit 1983,

- seejärel iga viie aasta järel enne 1. aprilli, välja arvatud Itaalia teise prognoosi puhul, mis esitatakse kolme aasta pärast."

8. Artikli 7 lõige 3 asendatakse järgmisega:

"3. Komisjon avaldab vahevaatluste tulemused ja artiklis 6 nimetatud iga-aastased andmed osana määruse (EMÜ) nr 337/79 artikli 30c lõikes 2 sätestatud aastaaruannetest."

9. Artikkel 9 asendatakse järgmisega:

"Artikkel 9

Pärast 1978/79. veiniaastat ja Itaalia puhul pärast 1980/81. veiniaastat valitsevat olukorda käsitleva põhivaatluse teostamiseks tehtavad vajalikud kulutused kaetakse Euroopa ühenduste eelarves kindlaksmääratava põhisumma ulatuses."

Artikkel 2

Käesolev määrus jõustub Euroopa Ühenduste Teatajas avaldamise päeval.

Määrust kohaldatakse alates 1. aprillist 1980.

Käesolev määrus on tervikuna siduv ja vahetult kohaldatav kõikides liikmesriikides.

Luksemburg, 22. juuli 1980

Nõukogu nimel

eesistuja

C. Ney

[1] EÜT C 108, 2.5.1980, lk 5.

[2] 11. juulil 1980 esitatud arvamus (Euroopa Ühenduste Teatajas seni avaldamata).

[3] EÜT L 54, 5.3.1979, lk 124.

--------------------------------------------------